આવી તસવીરમાં કોઈ એકાદ ક્ષણને પકડીને પણ વિરોધીઓ અપપ્રચાર કરતા હોય છે. કોઈ પણ સજ્જન વ્યક્તિ પણ કોઈ સ્ત્રીની સાથે હાથ મિલાવતી વખતે તેની સામે જુએ તે ક્ષણની તસવીર જો એવા વિધાન સાથે પ્રચારિત કરવામાં આવે કે તે લોલુપ નજરે જુએ છે તો કેટલાક આવા અપપ્રચારના શિકાર થઈ જવાના. બાબા રામદેવ કે નરેન્દ્ર મોદીની સ્ત્રીઓ સાથેની આવી તસવીરો વિરોધી છાવણીઓ દ્વારા અવારનવાર પ્રચારિત કરવામાં આવે છે. સંસદમાં લાઇવ ટેલિકાસ્ટ જોયું હશે તેઓ એ વાત સ્વીકારશે કે નરેન્દ્ર મોદી ક્યારેય ઝપકી કે સૂતા દેખાતા નથી. પરંતુ કોઈ પણ એકદમ જાગતી વ્યક્તિની આંખ તો પટપટે જ અને સિક્વન્સ ફોટોગ્રાફીમાં આ આંખ જ્યારે બંધ થાય તે તસવીરને જો વહેતી કરવામાં આવે તો તેને ઊંઘતી બતાવી શકાય. નરેન્દ્ર મોદીની આવી તસવીર પણ વિરોધી મિડિયાએ વહેતી કરી હતી. જોકે કૉંગ્રેસ વિરોધી છાવણી પણ આવું કરતી હોય છે.